एएफसी कप : मनाङलाई पहिलो अंक
मिनर्वा पन्जाबलाई उसकै मैदानमा बराबरीमा रोकेपछि सहिद स्मारक 'ए' डिभिजन लिग च्याम्पियन मनाङ मस्र्याङदी क्लबले एएफसी कप छनोट चरणअन्तर्गत समूह 'ई' बाट तेस्रो खेलमा पहिलो अंक जोडेको छ । भुवनेश्वरस्थित कालिंगा रंगशालामा मनाङले भारतीय टोली मिनर्वा पन्जाबलाई २-२ गोलको बराबरीमा रोकेको हो । 
काठमाडौँ — मिनर्वा पन्जाबलाई उसकै मैदानमा बराबरीमा रोकेपछि सहिद स्मारक 'ए' डिभिजन लिग च्याम्पियन मनाङ मस्र्याङदी क्लबले एएफसी कप छनोट चरणअन्तर्गत समूह 'ई' बाट तेस्रो खेलमा पहिलो अंक जोडेको छ । भुवनेश्वरस्थित कालिंगा रंगशालामा मनाङले भारतीय टोली मिनर्वा पन्जाबलाई २-२ गोलको बराबरीमा रोकेको हो । यसअघिका दुई खेलमा घरेलु मैदानमा बंगलादेशको ढाका अवहानी लिमिटेडसँग १-० र भारतीय क्लब चेन्नाई एफसीसँग उसकै मैदानमा २-० ले पराजित भएको मनाङलाई यस बराबरीले राहत दिएको छ । मनाङका प्रशिक्षक छिरिङ लोप्साङले प्रतियोगितामा पहिलो गोल र पहिलो अंक हासिल गर्न सकेकोमा खुसी व्यक्त गरे । 'हामी खेल जित्नका लागि आएका थियौं । बराबरीको नतिजामा पनि सन्तुष्ट छौं,' लोप्साङले खेलपछिको पत्रकार सम्मेलनमा भने, 'पाएका अवसरलाई सदुपयोग गर्न सकेको भए हामीले सहजै खेल जित्न सक्थ्यौं, पहिलो हाफमा पेनाल्टीमा गोल भएको भए नतिजा अर्कै हुन्थ्यो ।'प्रशिक्षक लोप्साङले दोस्रो हाफको रणनीति सफल भएको बताए । 'ओलावालेले खेल्न सकिरहेका थिएनन्, उनलाई प्रतिस्थापन गरेपछि हाम्रो खेलमा सुधार आयो । समयमा गोल निस्कियो,' लोप्साङले भने, 'हाम्रा लागि यहाँको मौसम पनि नयाँ थियो । पन्जाबविरुद्ध काठमाडौंमा राम्रो नतिजा आउने छ ।'मिनर्वाका प्रशिक्षक सचिन तानाजी बाडाधेले सुरुआती गोल गरेर पनि बराबरीमा चित्त बुझाउनु परेपछि आफ्नो टिमले राम्रो खेल्न नसकेको स्वीकारे । 'हामीले धेरै अवसर पनि पाएकै हौं । हाम्रो मुख्य समस्या भनेको मनाङलाई खेल्ने ठाउँ प्रसस्तै थियौं र त्यसैले परिणाम बेहोर्‍यौं,' बाडाधेले भने । उनले मनाङ धेरै राम्रो टिम भएको र राम्राे प्रदर्शन गरेको सुनाए ।आठौं मिनेटमा श्रीयास गोपालनको गोलमार्फत मिनर्वाले पहिलो हाफमा १-० को अग्रता बनाएको थियो । ३४ औं मिनेटमा मनाङले बराबरी गोल फर्काउने उत्कृष्ट अवसर खेर फाल्यो । मिडफिल्डर सुजल श्रेष्ठको सिधा प्रहार मिनर्वाका अर्शदीप सिंहले रोकेका थिए । दोस्रो हाफमा सुधारिएको खेल पस्केको मनाङ बराबरी गोल फर्काउन सफल रह्यो । ६८ औं मिनेटमा अभिषेक रिजालले गोल गरे । खेल सकिनु ५ मिनेटअघि मिनर्वाले पेनाल्टीमार्फत पुनः अग्रता बनायो । डिफेन्डर अमोलाजा नुराईन करिमले पेनाल्टीमा गोल गरेका थिए । खेलको अन्तिम मिनेटमा मनाङका अदेलाजाले बराबरी गोल गरी अंक खोस्न सफल भए । उनी म्यान अफ द म्याचसमेत बने । मनाङले पहिलो अंक ल्याउँदा मिनर्वाले भने लगातार तेस्रो बराबरी खेलेको हो । 'लगातार दुई हारपछि हामीले आजको खेलमा शतप्रतिशत प्रदर्शन गर्नु जरुरी थियो, सबै खेलाडीले नै आफ्नो क्षमताले भ्याएसम्म खेलेका हुन् । दोस्रो हाफमा परिवर्तन गरिएको रणनीति आज निकै फलदायी भयो । हामी प्रतियोगिताका बाँकी तीन खेलमा सकारात्मक नतिजाका लागि प्रयास गर्नेछौं,' म्यान अफ द म्याच अदेलाजाले भने ।एएफसी कपमा मनाङ दक्षिण एसियाली समूहमा भारतका मिनर्वा र चेन्नई तथा बंगलादेशको अवहानी लिमिटेडसँगै छ । सबै टिमले एकअर्कासँग होम एन्ड अवेका आधारमा खेल्नेछन् । समूहको शीर्षस्थानमा रहने टोलीले इन्टर जोनल प्लेअफको सेमिफाइनल खेल्ने अवसर पाउने छ ।